Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που επιτρέπει στο Βασίλειο της Ισπανίας να εφαρμόσει μέτρο παρέκκλισης από το άρθρο 11 της έκτης οδηγίας (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΕΙΣΑΓΩΓΗ

Με επιστολή που πρωτοκολλήθηκε στη Γενική Γραμματεία της Επιτροπής στις 7 Μαρτίου 2001 η ισπανική κυβέρνηση ζήτησε βάσει του άρθρου 27 της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών-κοινό σύστημα φόρου προστιθεμένης αξίας: ομοιόμορφη φορολογική βάση, την άδεια να εφαρμόσει μέτρο παρέκκλισης από το άρθρο11, τίτλος Α, παράγραφος 1, στοιχείο α) της εν λόγω οδηγίας.

Σύμφωνα με το προαναφερθέν άρθρο 27 τα άλλα κράτη μέλη ενημερώθηκαν σχετικά με την αίτηση του Βασιλείου της Ισπανίας με επιστολή της 15ης Μαρτίου 2001.

ΝΟΜΙΜΟΤΗΤΑ ΤΗΣ ΑΙΤΗΣΗΣ

Η παρούσα αίτηση εντάσσεται στο πλαίσιο της πρώτης δήλωσης των πρακτικών του Συμβουλίου της 12ης Οκτωβρίου 1998 κατά την έγκριση της οδηγίας 98/80/ΕΚ(ειδικό καθεστώς για τον επενδυτικό χρυσό). Ειδικότερα, στην εν λόγω δήλωση ορίζεται ότι είναι σκόπιμο " το Συμβούλιο και η Επιτροπή να εξετάζουν με θετικό πνεύμα κάθε αίτηση για τη λήψη μέτρων παρέκκλισης σύμφωνα με τους όρους των παραγράφων 1 έως 4 του άρθρου 27 της οδηγίας 77/388/ΕΟΚ".

Η εξέταση αυτή βασίζεται στην ακόλουθη αρχή:

"´Οταν ένας υπόχρεος παρέχει υπηρεσίες που περιλαμβάνουν εργασίες επί αφορολόγητου επενδυτικού χρυσού ο οποίος ανήκει σε άλλο πρόσωπο, και όταν, μετά την ολοκλήρωση αυτών των εργασιών, ο χρυσός δεν είναι πλέον επενδυτικός χρυσός, η φορολογική βάση για την παροχή των εν λόγω υπηρεσιών δεν περιορίζεται στο ποσό το οποίο χρεώνει ο υπόχρεος γι´αυτές αλλά περιλαμβάνει επίσης την αξία του χρυσού που περικλείει το τελικό προϊόν".

ΣΚΟΠΟΣ ΤΟΥ ΠΡΟΒΛΕΠΟΜΕΝΟΥ ΜΕΤΡΟΥ

Το μέτρο που προτίθεται να εφαρμόσει το Βασίλειο της Ισπανίας αποσκοπεί στην αποτροπή της μη καταβολής του ΦΠΑ που αναλογεί στον επενδυτικό χρυσό που τυγχάνει απαλλαγής και ο οποίος χρησιμοποιείται ως πρώτη ύλη για την κατασκευή καταναλωτικών αγαθών (π.χ. κοσμημάτων). Η προβλεπόμενη παρέκκλιση αποσκοπεί επίσης στην αποφυγή στρεβλώσεων του ανταγωνισμού που θα ήταν δυνατόν να επηρεάσουν τις άμεσες παραδόσεις προϊόντων χρυσού ελλείψει ενός τέτοιου μέτρου.

ΠΕΡΙΓΡΑΦΗ ΤΟΥ ΜΕΤΡΟΥ

Το μέτρο προβλέπει ότι, όταν ένας υπόχρεος παρέχει αγαθά ή υπηρεσίες που περιλαμβάνουν εργασία επί επενδυτικού χρυσού που τυγχάνει απαλλαγής και ανήκει σε άλλο πρόσωπο και όταν, μετά το πέρας των εργασιών, ο χρυσός δεν αποτελεί πλέον επενδυτικό χρυσό, η φορολογική βάση (η αντιπαροχή που ελήφθη από τον πωλητή των αγαθών ή παρέχοντα τις υπηρεσίες προσαυξάνεται κατά την αξία του χρυσού που περικλείει το τελικό προϊόν η οποία αντιστοιχεί στη τρέχουσα τιμή αγοράς του επενδυτικού χρυσού.

ΓΝΩΜΗ ΤΗΣ ΕΠΙΤΡΟΠΗΣ

Η οδηγία 98/80/ΕΚ, της 12/10/1998 θέσπισε ειδικό καθεστώς ΦΠΑ για τον επενδυτικό χρυσό το οποίο πρέπει να τεθεί σε εφαρμογή σε όλα τα κράτη μέλη της Ευρωπαϊκής ´Ενωσης από την 1η Ιανουαρίου 2000 και το οποίο συνίσταται στην απαλλαγή από τη φορολογία όλων των συναλλαγών που αφορούν τον επενδυτικό χρυσό.

´Οπως αναφέρεται στις αιτιολογικές σκέψεις 2 και 3 οδηγίας, η εφαρμογή ειδικού καθεστώτος για τον επενδυτικό χρυσό αποσκοπεί στη διευκόλυνση της χρησιμοποίησής του ως χρηματοδοτική επένδυση και στην ενίσχυση της διεθνούς ανταγωνιστικότητας της κοινοτικής αγοράς χρυσού.

Ωστόσο, στην οδηγία ορίζεται ότι τα κράτη μέλη πρέπει να λάβουν αποτελεσματικά μέτρα ελέγχου για την αποτροπή νέων ευκαιριών για φορολογικές απάτες και φοροδιαφυγή οι οποίες ενδέχεται να προκληθούν από τη διπλή χρήση του χρυσού (7η αιτιολογική σκέψη).

Στο άρθρο 27 της εν λόγω οδηγίας προβλέπεται η δυνατότητα παρέκκλισης από την έκτη οδηγία με σκοπό την αποτροπή ορισμένων περιπτώσεων φορολογικής απάτης ή φοροδιαφυγής.

Το μέτρο που προβλέπεται από το Βασίλειο της Ισπανίας εντάσσεται σαφώς σε αυτό το πλαίσιο, δεδομένου ότι αποσκοπεί στην αποτροπή της καταχρηστικής εφαρμογής των απαλλαγών όσον αφορά τον επενδυτικό χρυσό στις περιπτώσεις που ο εν λόγω χρυσός δεν χρησιμοποιείται για επενδυτικούς σκοπούς αλλά ως πρώτη ύλη για την κατασκευή καταναλωτικών αγαθών.

Εφαρμόζοντας για τη φορολόγηση του τελικού προϊόντος φορολογική βάση η οποία περιλαμβάνει, εκτός της αντιπαροχής για τις πραγματοποιηθείσες εργασίες μετατροπής, την αξία του χρησιμοποιηθέντος επενδυτικού χρυσού, καταργείται εκ των υστέρων η απαλλαγή που εφαρμόζεται κατά την παράδοση του επενδυτικού χρυσού και εξασφαλίζεται ισότιμη μεταχείριση σε σχέση με την απευθείας πώληση π.χ. χρυσών κοσμημάτων, όσον αφορά τα οποία ο ΦΠΑ επιβάλλεται σε όλη την αξία του αγαθού.

Το μέτρο αυτό συμβάλλει, κατά την άποψη της Επιτροπής, στην αποτροπή της αγοράς επενδυτικού χρυσού για άλλους σκοπούς προκειμένου να αποφευχθεί η καταβολή του ΦΠΑ.

Το μέτρο αυτό θα λάβει τη μορφή παρέκκλισης από το άρθρο 11, τίτλος Α, παράγραφος 1, στοιχείο α) της έκτης οδηγίας, προσαυξάνοντας τη φορολογική βάση κατά την αξία του επενδυτικού χρυσού που χρησιμοποιήθηκε ως πρώτη ύλη για την κατασκευή καταναλωτικών αγαθών.

Η Επιτροπή εκτιμά ότι είναι σκόπιμο να περιορισθεί η προθεσμία ισχύος της συγκεκριμένης παρέκκλισης στην 31η Δεκεμβρίου 2004, έτσι ώστε να καταστεί δυνατή η αξιολόγηση του μέτρου παρέκκλισης λαμβάνοντας υπόψη την εξέλιξη της εφαρμογής του ειδικού καθεστώτος για τον επενδυτικό χρυσό που θεσπίστηκε με την οδηγία 98/80/ΕΚ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που επιτρέπει στο Βασίλειο της Ισπανίας να εφαρμόσει μέτρο παρέκκλισης από το άρθρο 11 της έκτης οδηγίας (77/388/ΕΟΚ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία ( 77/388/ΕΟΚ ) του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών- Κοινό σύστημα φόρου προστιθεμένης αξίας: ομοιόμορφη φορολογική βάση, εφεξής "έκτη οδηγία ΦΠΑ", και ιδίως το άρθρο 27,

την πρόταση της Επιτροπής,

Εκτιμώντας τα εξής:

(1) Με επιστολή που πρωτοκολλήθηκε στη Γενική Γραμματεία της Επιτροπής στις 7 Μαρτίου 2001, η ισπανική κυβέρνηση ζήτησε, βάσει του άρθρου 27 της έκτης οδηγίας ΦΠΑ την άδεια να εφαρμόσει μέτρο παρέκκλισης από το άρθρο 11, τίτλος Α, στοιχείο α) της εν λόγω οδηγίας.

(2) Δυνάμει του άρθρου 27, παράγραφος 1 της έκτης οδηγίας ΦΠΑ, το Συμβούλιο, κατόπιν προτάσεως της Επιτροπής, επιτρέπει ομόφωνα, σε κάθε κράτος μέλος τη λήψη ειδικών μέτρων παρέκκλισης από την εν λόγω οδηγία με σκοπό την απλοποίηση της είσπραξης του φόρου ή την αποτροπή περιπτώσεων φορολογικής απάτης ή φοροδιαφυγής.

(3) Σύμφωνα με το προαναφερθέν άρθρο 27, τα λοιπά κράτη μέλη ενημερώθηκαν σχετικά με την αίτηση του Βασιλείου της Ισπανίας, με επιστολή της 15ης Μαρτίου 2001.

(4) στο άρθρο 11, τίτλος Α, παράγραφος 1, στοιχείο α) της έκτης οδηγίας ορίζεται, κατ´αρχήν, ότι η φορολογική βάση για τις παραδόσεις αγαθών και τις παροχές υπηρεσιών συνίσταται σε οτιδήποτε αποτελεί την αντιπαροχή, την οποία έλαβε ή πρόκειται να λάβει για τις πράξεις αυτές ο προμηθευτής ή ο παρέχων τις υπηρεσίες από τον αγοραστή, τον λήπτη ή τρίτο πρόσωπο..

(5) κατά παρέκκλιση αυτών των διατάξεων, το Βασίλειο της Ισπανίας ζήτησε την άδεια να συμπεριλάβει, στη φορολογική βάση των συναλλαγών που αφορούν τη μετατροπή του επενδυτικού χρυσού, την αξία της πρώτης ύλης που παρέχεται από τον αποδέκτη της υπηρεσίας και η οποία χρησιμοποιήθηκε για την κατασκευή του τελικού προϊόντος.

(6) Η παρέκκλιση αυτή αποσκοπεί στην αποτροπή της αθέμιτης εφαρμογής της απαλλαγής από τη φορολογία για τον επενδυτικό χρυσό και, ως εκ τούτου, στην πρόληψη ορισμένων περιπτώσεων φορολογικής απάτης ή φοροδιαφυγής. Συνεπώς, πληροί τις προϋποθέσεις που καθορίζονται στο άρθρο 27 της έκτης οδηγίας.

(7) Οι κυριότερες μορφές φορολογικής απάτης και φοροδιαφυγής συνίστανται στην αγορά, σε πρώτη φάση, επενδυτικού χρυσού που απαλλάσσεται του ΦΠΑ ο οποίος στη συνέχεια μετατρέπεται σε κοσμήματα ή σε άλλα αγαθά δίχως να επιβάλλεται ΦΠΑ στην αξία του επενδυτικού χρυσού που περιλαμβάνεται στην εν λόγω συναλλαγή.

(8) Η παρέκκλιση χορηγείται έως την 31η Δεκεμβρίου 2004, έτσι ώστε να καταστεί δυνατή η αξιολόγηση της ορθότητας του μέτρου παρέκκλισης λαμβανομένης υπόψη της εξέλιξης της εφαρμογής του ειδικού καθεστώτος για τον επενδυτικό χρυσό που θεσπίσθηκε με την οδηγία 98/80/ΕΚ. [4 [3 [2 [1]]]]

[1] EE L 281της 17.10. 98, σ. 31.

[2] EE L 281της 17.10. 98, σ. 31.

[3] EE L 281της 17.10. 98, σ. 31.

[4] EE L 281της 17.10. 98, σ. 31.

(9) το μέτρο παρέκκλισης δεν έχει αρνητικές επιπτώσεις για τους ιδίους πόρους των Ευρωπαϊκών Κοινοτήτων που προέρχονται από το φόρο προστιθεμένης αξίας

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 11, τίτλος A, παράγραφος1, στοιχείο α) της έκτης οδηγίας 77/388/ΕΟΚ, επιτρέπεται στο Βασίλειο της Ισπανίας να συμπεριλάβει, στη βάση επιβολής του οφειλομένου φόρου για την παροχή αγαθών ή υπηρεσιών που περιέχουν την επεξεργασία του απαλλασσόμενου από το φόρο επενδυτικού χρυσού, την αξία του χρυσού που περικλείει το τελικό προϊόν, η οποία αντιστοιχεί στην τρέχουσα τιμή αγοράς του επενδυτικού χρυσού.

Άρθρο 2

Η άδεια που χορηγείται δυνάμει του άρθρου 1 λήγει την 31η Δεκεμβρίου 2004.

Article 3

H παρούσα απόφαση απευθύνεται στο Βασίλειο της Ισπανίας.

Βρυξέλλες,

Για το Συμβούλιο

Ο Πρόεδρος